ওয়ামা নোবুয়ো

**ওয়ামা নোবুয়ো** (大山 のぶ代, *ওইয়ামা নোবুয়ো*, অক্টোবর ১৬, ১৯৩৩ - সেপ্টেম্বর ২৯, ২০২৪) ছিলেন একজন জাপানি অভিনেত্রী, কন্ঠাভিনেত্রী, গায়িকা, প্রাবন্ধিক এবং তারকা।

তিনি টোকিওর শিবুয়াতে জন্মগ্রহণ করেন। তার স্বামী  তারকা সাগাওয়া কেইসুকে ছিলেন। তিনি ১৯৭৯ থেকে ২০০৫ পর্যন্ত প্রায় ২৬ বছর ধরে জনপ্রিয় অ্যানিমে *[[ডোরেমন (১৯৭৯-এর অ্যানিমে)|ডোরেমনে]]* ডোরেমন চরিত্রে কণ্ঠ দেওয়ার জন্য সর্বাধিক পরিচিত।

## জীবন

### শৈশব
ওয়ামা চার প্রজন্মের একটি ১৩ সদস্যের পরিবারে জন্মগ্রহণ করেন। তার মা ছিলেন মিয়াগি অঞ্চলের একজন মদ প্রস্তুতকারকের কন্যা।

শৈশব থেকেই তার কণ্ঠস্বর  স্বতন্ত্র ছিল। ছোটবেলায় তার কণ্ঠের কারণে তাকে প্রায়শই "ছেলেদের মতো কণ্ঠ" বলে উপহাস করা হতো, যার ফলে তিনি ধীরে ধীরে চুপচাপ হয়ে যান। কিন্তু তার মায়ের উৎসাহে তিনি সম্প্রচার ক্লাবে যোগ দেন এবং সেখান থেকে তার কণ্ঠের প্রতি ভালোবাসা জন্মায় ও তিনি তার জড়তা কাটিয়ে ওঠেন।

### কর্মজীবন
তিনি হাইউজা অভিনয় প্রশিক্ষণ কেন্দ্রে ৭ম ব্যাচের শিক্ষার্থী হিসেবে যোগ দেন। ১৯৫৬ সালে এনএইচকে-র নাটক *কোনো হিতোমি*র মাধ্যমে তার অভিনয় জীবন শুরু হয়।

ধীরে ধীরে তিনি "মজার মানুষ" এবং "নতুন প্রজন্মের কমেডি অভিনেত্রী" হিসেবে পরিচিতি লাভ করেন। তার স্বতন্ত্র হাস্কি ভয়েসের কারণে একজন পরিচিত ব্যক্তি তাকে কন্ঠাভিনয়ের জগতে আসার পরামর্শ দেন। তার প্রথম কন্ঠাভিনয় ছিল *লেসি* অ্যানিমেতে।

১৯৭৯ সালে, তিনি টিভি অ্যানিমে *[[ডোরেমন (১৯৭৯-এর অ্যানিমে)|ডোরেমন]]*-এ ডোরেমন চরিত্রে কণ্ঠ দেওয়া শুরু করেন, যা তার জীবনের সবচেয়ে উল্লেখযোগ্য কাজ হয়ে ওঠে।

২০০১ সালে তার কলোরেক্টাল ক্যান্সার ধরা পড়লে, তিনি *ডোরেমন* বছাড়া বাকি সব কাজ থেকে সাময়িক অবসর নেন। পরে, দীর্ঘ আলোচনার পর, তিনি ২০০৫ সালের মার্চ মাসে অন্যান্য কলাকুশলীদের সাথে *ডোরেমন* থেকে অবসর গ্রহণ করেন।

### ডোরেমন-পরবর্তী জীবন
*ডোরেমন* থেকে অবসর নেওয়ার পর, তিনি মূলত বক্তৃতা এবং বিভিন্ন টেলিভিশন ও রেডিও অনুষ্ঠানে অংশগ্রহণ করতেন। ২০০৬ সালে, তিনি তার ডোরেমন হিসেবে ২৬ বছরের অভিজ্ঞতা নিয়ে *বোকু, ডোরেমন দেশিতা* (আমি ডোরেমন ছিলাম) নামে একটি আত্মজীবনীমূলক প্রবন্ধ প্রকাশ করেন।

২০০৮ সালে তিনি মস্তিষ্কের স্ট্রোকে আক্রান্ত হন, কিন্তু চিকিৎসার পর সুস্থ হয়ে পুনরায় কাজ শুরু করেন।

২০১০ সালে, তিনি প্লেস্টেশন পোর্টেবল গেম *ডানগানরনপা: ট্রিগার হ্যাপি হ্যাভোক*-এ **মোনোকুমা** চরিত্রে কণ্ঠ দেন, যা তার ক্যারিয়ারে একটি নতুন মাত্রা যোগ করে।

### অসুস্থতা ও মৃত্যু
২০১২ সালের শরৎকালে তার আলৎসহাইমার রোগ ধরা পড়ে। তার স্বামী সাগাওয়া কেইসুকে প্রথমে "ডোরেমনের ভাবমূর্তি নষ্ট হবে" এই ভেবে বিষয়টি গোপন রাখেন, কিন্তু পরে ২০১৫ সালের মে মাসে এটি জনসমক্ষে প্রকাশ করেন।

২০১৭ সালের ১১ জুলাই তার স্বামী সাগাওয়া মারা যান। এরপর থেকে ওয়ামা একটি নার্সিং হোমে থাকতেন, যেখানে তার ম্যানেজার তার দেখাশোনা করতেন।

২০২৪ সালের শুরুর দিক থেকে তার স্বাস্থ্যের অবনতি হতে থাকে এবং বারবার হাসপাতালে ভর্তি হতে হয়। অবশেষে, ২০২৪ সালের ২৯ সেপ্টেম্বর, ৯০ বছর বয়সে, বার্ধক্যজনিত কারণে টোকিওর একটি হাসপাতালে তিনি মৃত্যুবরণ করেন।

## ওয়ামা এবং ডোরেমন
ওয়ামার জীবনে ডোরেমন চরিত্রটি একটি বিশাল অংশ জুড়ে ছিল। তিনি প্রায় ২৬ বছর ধরে এই চরিত্রে কণ্ঠ দিয়েছেন।

### চরিত্র গ্রহণ
প্রথমে তিনি কন্ঠাভিনয় থেকে দূরে সরে গিয়েছিলেন, কারণ তার মতে তৎকালীন অ্যানিমেগুলো "মানুষকে আঘাত করার মতো" ছিল। কিন্তু *ডোরেমন*-এর মূল মাঙ্গা পড়ার পর, তিনি এর গল্পের গভীরতায় মুগ্ধ হন এবং কাজটি করতে রাজি হন। মূল লেখক ফুজিকে এফ. ফুজিও তার কণ্ঠ শুনে বলেছিলেন, **"আমি তো ভাবিনি ডোরেমনের কণ্ঠ এমন হতে পারে, কিন্তু এখন মনে হচ্ছে ডোরেমনের কণ্ঠ এমনই।"** এই প্রশংসা ওয়ামাকে চরিত্রটি নিজের মতো করে গড়ে তুলতে আত্মবিশ্বাস জুগিয়েছিল।

### পর্ব
ওয়ামা ডোরেমন চরিত্রটিকে একটি ৫-৭ বছরের শিশুর মতো করে ভেবেছিলেন, যে ভবিষ্যৎ থেকে এলেও কিছুটা বোকা এবং আনাড়ি। তিনি সবসময় খেয়াল রাখতেন যেন ডোরেমন কোনো খারাপ বা অশোভন শব্দ ব্যবহার না করে। ডোরেমনের বিখ্যাত সংলাপ **"হ্যালো, আমি ডোরেমন"** এবং তার "ফু-ফু-ফু-ফু" হাসির ভঙ্গিটি ওয়ামার নিজস্ব সংযোজন ছিল।

### অবসর
২০০১ সালে ক্যান্সারের চিকিৎসার সময়, তিনি হাসপাতালে ডোরেমনের একটি পুতুল নিয়ে গিয়েছিলেন এবং সেটির সাথে কথা বলতেন। সেই সময় তিনি অনুভব করেন যে, তার যদি কিছু হয়ে যায়, তাহলে ডোরেমন চরিত্রটির ক্ষতি হবে। এই ভেবেই তিনি অবসরের সিদ্ধান্ত নেন। যদিও কর্মীদের অনুরোধে তিনি আরও কিছুদিন কাজ চালিয়ে যান, কিন্তু অবশেষে ২০০৫ সালের মার্চ মাসে তিনি এই চরিত্র থেকে অবসর গ্রহণ করেন।

## কর্ম
এখানে তার উল্লেখযোগ্য কিছু কাজের তালিকা দেওয়া হলো।

### টেলিভিশন অ্যানিমে

* *হাসল পাঞ্চ* (১৯৬৫) - **পাঞ্চ**
* *হ্যারি'স স্টর্মি অ্যাডভেঞ্চার* (১৯৬৬) - **ইসিডা কুনিমাতসু**
* *সাজে-সান* (১৯৬৯) - **ইসোনো কাৎসুও** (প্রথম)
* *নোরোকুরো* (১৯৭০) - **নোরোকুরো**
* *হাজেডন* (১৯৭২) - **হাজেডন**
* *ইনভিন্সিবল সুপারম্যান জাম্বট ৩* (১৯৭৭) - **জিন কাইপেই**
* *[[ডোরেমন (১৯৭৯-এর অ্যানিমে)|ডোরেমন]]* (১৯৭৯-২০০৫) - **[[ডোরেমন (চরিত্র)|ডোরেমন]]**
* *ডানগানরনপা: দি অ্যানিমেশন* (২০১৩) - **মোনোকুমা**

### চলচ্চিত্র অ্যানিমে

* *আলি বাবা অ্যান্ড দ্য ফোর্টি থিভস* (১৯৭১) - **আল হাক**
* *[[ডোরেমন: নোবিতা'স ডাইনোসর|ডোরেমন: নোবিতার ডাইনোসর]]* (১৯৮০) - **ডোরেমন**
* *[[ডোরেমন: নোবিতা অ্যান্ড দ্য হান্টস অব ইভিল]]* (১৯৮২) - **ডোরেমন**
* *[[ডোরেমন: নোবিতা'স নিউ গ্রেট অ্যাডভেঞ্চার ইন্টু দ্য আন্ডারওয়ার্ল্ড - দ্য সেভেন ম্যাজিক ইউজার্স]]* (১৯৮৪) - **ডোরেমন**
* *[[ডোরেমন: নোবিতা অ্যান্ড দ্য বার্থ অব জাপান|ডোরেমন: নোবিতা অ্যান্ড দ্য বার্থ অফ জাপান]]* (১৯৮৯) - **ডোরেমন**
* *[[২১১২: দ্য বার্থ অব ডোরেমন]]* (১৯৯৫) - **ডোরেমন**
* *[[ডোরেমন: নোবিতার ওয়ান-নিয়ান স্পেসটাইম ওডিসি]]* (২০০৪) - **ডোরেমন**

### গেম

* *ডোরেমন ৩: নোবিতা তো তোকি নো হোকোগিওকু* (১৯৯৪) - **ডোরেমন**
* *ডানগানরনপা: ট্রিগার হ্যাপি হ্যাভোক* (২০১০) - **মোনোকুমা**
* *ডানগানরনপা ২: গুডবাই ডেসপেয়ার* (২০১২) - **মোনোকুমা**

## টীকা


## তথ্যসূত্র

বিষয়শ্রেণী:১৯৩৩-এ জন্ম
বিষয়শ্রেণী:২০২৪-এ মৃত্যু
বিষয়শ্রেণী:ডোরেমন
বিষয়শ্রেণী:জাপানি ব্যক্তি